CELEX: 52017PC0169
Language: mt
Date: 2017-04-07
Title: Proposta għal DEĊIŻJONI TA’ IMPLIMENTAZZJONI TAL-KUNSILL li tawtorizza lir-Repubblika Taljana tapplika miżura speċjali ta’ deroga mill-Artikoli 206 u 226 tad-Direttiva tal-Kunsill 2006/112/KE dwar is-sistema komuni ta’ taxxa fuq il-valur miżjud

IL-KUMMISSJONI EWROPEA
            Brussell, 7.4.2017
            COM(2017) 169 final
            2017/0078(NLE)
            Proposta għal
            DEĊIŻJONI TA’ IMPLIMENTAZZJONI TAL-KUNSILL
            li tawtorizza lir-Repubblika Taljana tapplika miżura speċjali ta’ deroga mill-Artikoli 206 u 226 tad-Direttiva tal-Kunsill 2006/112/KE dwar is-sistema komuni ta’ taxxa fuq il-valur miżjud
            
               
         
         
            
               MEMORANDUM TA’ SPJEGAZZJONI
            
            
               Skont l-Artikolu 395(1) tad-Direttiva tal-Kunsill 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud (minn issa ’l quddiem imsejħa “id-Direttiva tal-VAT”), il-Kunsill, li jaġixxi b’mod unanimu fuq proposta tal-Kummissjoni, jista’ jawtorizza lil kwalunkwe Stat Membru japplika miżuri speċjali għal deroga mid-dispożizzjonijiet ta’ dik id-Direttiva biex jissimplifika l-proċedura tal-ġbir tal-VAT jew biex jipprevjeni ċerti forom ta’ evażjoni jew ta’ evitar tat-taxxa.
            
            
               Permezz ta’ ittra rreġistrata mal-Kummissjoni fis-16 ta’ Frar 2017, ir-Repubblika Taljana talbet awtorizzazzjoni biex tkompli tidderoga mill-Artikoli 206 u 226 tad-Direttiva tal-VAT b’rabta mar-rekwiżiti tal-ħruġ tal-fatturi u tal-ħlas tat-taxxa fuq il-valur miżjud (il-VAT) għall-provvisti ta’ merkanzija u ta’ servizzi li jingħataw lill-awtoritajiet pubbliċi. L-Italja talbet ukoll li jitwessa’ l-kamp ta’ applikazzjoni tal-awtorizzazzjoni u li tapplika d-deroga mill-Artikoli 206 u 226 tad-Direttiva tal-VAT għall-provvisti ta’ merkanzija u ta’ servizzi lil kumpaniji kkontrollati mill-awtoritajiet pubbliċi ċentrali u lokali u lil lista ta’ kumpaniji elenkati fil-Borża. Skont l-Artikolu 395(2) tad-Direttiva tal-VAT, il-Kummissjoni għarrfet lill-Istati Membri l-oħrajn bit-talba tar-Repubblika Taljana permezz ta’ ittra tal-15 ta’ Marzu 2017. Permezz ta’ ittra tas-16 ta’ Marzu 2017, il-Kummissjoni għarrfet lir-Repubblika Taljana li hija kellha l-informazzjoni kollha meħtieġa biex tqis it-talba tagħha.
            
            
               1.IL-KUNTEST TAL-PROPOSTA
            
            
               •Ir-raġunijiet għall-proposta u l-għanijiet tagħha
            
            
               Wara li daħħlet sistema ta’ verifiki statistiċi, l-Italja skopriet li kien hemm frodi tal-VAT konsiderevoli b’rabta mal-provvisti tal-merkanzija u tas-servizzi lill-awtoritajiet pubbliċi. Biex ittemm dawn il-prattiki, fl-2014 l-Italja talbet li, fil-każ tal-provvisti lill-awtoritajiet pubbliċi, il-VAT dovuta ma tibqax titħallas lill-fornitur, iżda li din tibda titħallas f’kont bankarju separat u mblukkat tal-awtoritajiet tat-taxxa. 
            
            
               Id-Deċiżjoni ta’ Implimentazzjoni tal-Kunsill (UE) 2015/1401
                  1
                awtorizzat din id-deroga sal-31 ta’ Diċembru 2017. Din id-Deċiżjoni awtorizzat lill-Italja tidderoga mill-Artikolu 206 tad-Direttiva tal-VAT f’dak li għandu x’jaqsam mal-ħlas tal-VAT u mill-Artikolu 226 tal-istess Direttiva f’dak li għandu x’jaqsam mar-regoli dwar il-ħruġ tal-fatturi. 
            
            
               L-Italja talbet din id-deroga għal perjodu limitat taż-żmien li jippermettilha torganizza u timplimenta miżuri xierqa tal-politika ta’ kontroll u tibbenefika bis-sħiħ mid-dejta disponibbli permezz tal-fatturar elettroniku. L-implimentazzjoni tal-obbligu tal-fatturar elettroniku għall-provvisti lill-awtoritajiet pubbliċi, li jippermetti li jkun hemm kontroll f’ħin reali tat-tranżazzjonijiet individwali u tal-ammonti eżatti tal-VAT li l-awtoritajiet pubbliċi għandhom iħallsu fuq dak li jkunu xtraw, għandu jippermetti lill-Italja twettaq awditi tas-settur ikkonċernat abbażi ta’ tekniki konvenzjonali ta’ kontroll mingħajr il-ħtieġa li tidderoga mid-Direttiva tal-VAT. 
            
            
               Skont it-tagħrif li bagħtet l-Italja, l-introduzzjoni tal-fatturar elettroniku għall-provvisti lill-awtoritajiet pubbliċi wasslet biex l-awtoritajiet tat-taxxa jkollhom tagħrif konsiderevoli dwar il-fluss tal-fatturi, li jippermetti li jiġu kkontrollati t-tranżazzjonijiet u l-ammonti tal-VAT korrispondenti. Madankollu, element ieħor ta’ sistema effettiva ta’ kontroll, jiġifieri l-obbligu li tintbagħat dejta lill-awtoritajiet tat-taxxa dwar il-fatturi kollha li nħarġu u li waslu, iddaħħal biss fl-1 ta’ Jannar 2017. Dan l-element għadu fil-bidu tiegħu u għad hemm bżonn ta’ iktar żmien biex din il-miżura tkun effettiva u biex tinċentiva lil min iħallas it-taxxa jikkonforma iktar mal-obbligi fiskali tiegħu. Għalhekk, l-Italja mhix se tkun f’pożizzjoni li tiffinalizza l-organizzazzjoni u l-implimentazzjoni ta’ miżuri xierqa tal-politika ta’ kontroll qabel ma jintemm il-perjodu tad-deroga attwali, jiġifieri qabel il-31 ta’ Diċembru 2017. Permezz ta’ ittra rreġistrata mal-Kummissjoni fis-16 ta’ Frar 2017, l-Italja talbet li l-perjodu tad-deroga attwali mill-Artikoli 206 u 226 tad-Direttiva tal-VAT fuq il-provvisti lill-awtoritajiet pubbliċi jittawwal sa tmiem l-2020. 
            
            
               Barra minn hekk, l-Italja skopriet li kien hemm evażjoni tat-taxxa fis-settur tal-provvisti lil kumpaniji kkontrollati mill-awtoritajiet pubbliċi u lil grupp żgħir ta’ 40 kumpanija li huma elenkati fil-Borża. Sabiex tindirizza din l-evażjoni tat-taxxa u tiżgura li ma jkunx hemm iktar telf tal-VAT għad-dħul pubbliku, permezz ta’ ittra rreġistrata mal-Kummissjoni fis-16 ta’ Frar 2017, l-Italja talbet li jitwessa’ l-kamp ta’ applikazzjoni tad-deroga mill-Artikoli 206 u 226 tad-Direttiva tal-VAT għall-provvisti ta’ merkanzija u ta’ servizzi li jingħataw lill-kumpaniji msemmijin hawn fuq li hija tqis li huma affidabbli daqs l-awtoritajiet pubbliċi. Dawn l-entitajiet huma kumpaniji kkontrollati mill-awtoritajiet pubbliċi ċentrali u lokali kif ukoll lista ta’ madwar 40 kumpanija elenkati fil-Borża, li kollha f’daqqa jiġu madwar 2 400 kumpanija. L-Italja qed tistenna li l-estensjoni tal-miżura tal-ħlas maqsum għal dawn il-kumpaniji se tindirizza l-evażjoni tat-taxxa li tieħu l-forma ta’ nuqqas ta’ ħlas tal-VAT mill-fornituri lill-entitajiet ikkonċernati u b’hekk se żżid id-dħul mill-VAT.
            
            
               F’Ġunju tal-2016, l-Italja ressqet rapport skont l-Artikolu 3(2) tad-Deċiżjoni ta’ Implimentazzjoni tal-Kunsill (UE) 2015/1401. Skont dan ir-rapport, il-miżura tal-ħlas maqsum li l-Italja daħħlet żiedet id-dħul mill-VAT u din iż-żieda kienet ogħla mill-istimi li kienu saru meta ddaħħlet din il-miżura. Barra minn hekk, fir-rapport intqal ukoll li l-miżura ma kellha l-ebda impatt negattiv fuq ir-rifużjonijiet tal-VAT tal-fornituri. Skont l-Italja, din il-miżura wriet li hija effettiva biex tindirizza b’mod radikali kull forma ta’ evażjoni tat-taxxa li tiġi min-nuqqas ta’ ħlas tal-VAT mill-fornituri lill-awtoritajiet pubbliċi. 
            
            
               Skont it-tagħrif li bagħtet l-Italja, mill-1 ta’ Jannar 2017, fl-Italja qed jiġu applikati miżuri addizzjonali ta’ kontroll. Dawn huma s-sistema tal-kontabilità mhix obbligatorja magħrufa bħala “l-fatturar elettroniku” u l-obbligu li jingħata rapport lill-awtoritajiet tat-taxxa dwar il-fatturi li jkunu nħarġu u li jkunu waslu, li se japplikaw għall-kumpaniji li għalihom qed jintalab li jitwessa’ l-kamp ta’ applikazzjoni tad-deroga u għall-fornituri tagħhom. Dawn se jippermettu lill-awtoritajiet tat-taxxa Taljani jwettqu kontroverifiki tal-operazzjonijiet differenti li jkunu ddikjaraw l-operaturi u jimmonitorjaw il-ħlasijiet li jkunu saru tal-VAT. Madankollu, dawn il-miżuri ta’ kontroll għadhom fil-bidu tagħhom u għad hemm bżonn ta’ iktar żmien biex jiġi vvalutat kemm dawn qed jirnexxilhom iservu ta’ inċentiv biex min iħallas it-taxxa jikkonforma mal-obbligi fiskali tiegħu. Fis-snin li ġejjin, l-Italja se tivvaluta kemm dawn il-miżuri huma effettivi kif ukoll jekk hemmx bżonn li tkompli tiġi applikata din id-deroga. 
            
            
               Effett wieħed tal-miżura huwa l-fatt li l-fornituri, li huma persuni taxxabbli, ma jistgħux jikkumpensaw għall-VAT li jħallsu fuq l-input tagħhom bil-VAT li jirċievu fuq il-provvisti tagħhom. Jista’ jkun li huma jkunu dejjem f’qagħda ta’ kreditu u jkollhom jitolbu rifużjoni effettiva ta’ din il-VAT mingħand id-dipartiment tat-taxxa. Mill-banda l-oħra l-Italja tawtorizza lil dawn il-fornituri jikkumpensaw għall-VAT li ma jkunux irċevew mingħand il-klijenti tagħhom b’taxxi oħrajn dovuti fl-Italja, b’ċerti kundizzjonijiet, u b’hekk tillimita l-problema tal-fluss tal-flus li kieku jista’ jkollhom dawn in-negozji li għandhom iħallsu t-taxxi fl-Italja. 
            
            
               Meta applikat għad-deroga eżistenti, l-Italja rriformat is-sistema ta’ rifużjonijiet tal-VAT tagħha
                  2
               . Fir-rapport li bagħtet f’Ġunju tal-2016 kif jeżiġi l-Artikolu 3(2) tad-Deċiżjoni ta’ Implimentazzjoni tal-Kunsill (UE) 2015/1401, l-Italja ddikjarat li s-sistema ta’ rifużjonijiet tal-VAT tagħha taħdem sewwa u li, għalkemm ma tistax tagħti stimi eżatti ta’ kemm jieħdu żmien il-proċeduri tar-rifużjonijiet bħala medja, tista’ tgħid b’mod raġonevoli li l-perjodu medju għar-rifużjonijiet tal-VAT mhuwiex ta’ aktar minn tliet xhur. Barra minn hekk, skont it-tagħrif li bagħtet l-Italja, il-fornituri lill-awtoritajiet pubbliċi jaqgħu taħt proċedura ta’ prijorità u b’hekk il-perjodu għar-rifużjonijiet jerġa’ huwa iqsar għalihom. Skont l-Italja, ir-regoli l-ġodda li ddaħħlu fis-seħħ mistennija jwasslu għal ġestjoni tajba ta’ kull żieda possibbli fir-rifużjonijiet tal-VAT. 
            
            
               Minħabba l-kamp ta’ applikazzjoni usa’ tad-deroga u t-tħassib tan-negozji b’rabta mar-rifużjonijiet tal-VAT, huwa importanti li jiġi żgurat is-segwitu meħtieġ fil-qafas ta’ din id-deroga u b’mod partikulari l-impatt tal-miżura fuq il-livell ta’ frodi tal-VAT u fuq is-sitwazzjoni tar-rifużjonijiet tal-VAT għall-persuni taxxabbli koperti minn din id-deroga. Għalhekk l-Italja qed tintalab tipprovdi rapport dwar il-proċedura ta’ rifużjoni tal-VAT b’rabta mas-sitwazzjoni tal-fornituri (li huma persuni taxxabbli) koperti minn din id-deroga, 15-il xahar wara li din tidħol fis-seħħ. B’mod partikulari, dan ir-rapport għandu jipprovdi statistika dwar l-ammont medju taż-żmien meħtieġ biex dawn il-persuni taxxabbli jingħataw ir-rifużjonijiet tal-VAT b’mod effettiv u għandu jiddeskrivi l-problemi partikulari li seta’ kien hemm f’dan il-kuntest. Dan ir-rapport għandu jindika wkoll kemm il-miżuri mdaħħlin fis-seħħ huma effettivi biex tiġi indirizzata l-evażjoni tat-taxxa għall-provvisti koperti mid-deroga.
            
            
               Qed jiġi propost li tingħata awtorizzazzjoni għad-deroga għall-perjodu mill-1 ta’ Mejju 2017 sat-30 ta’ April 2020. 
            
            
               •Il-konsistenza mad-dispożizzjonijiet eżistenti tal-politika fil-qasam tal-politika
            
            
               Skont l-Artikolu 206 tad-Direttiva tal-VAT, il-persuna taxxabbli responsabbli għall-ħlas tal-VAT għandha tħallas l-ammont nett tal-VAT meta tippreżenta d-denunzja tal-VAT. Minħabba li l-klijenti (jiġifieri l-awtoritajiet pubbliċi, l-entitajiet ikkontrollati mill-awtoritajiet pubbliċi ċentrali u lokali u l-kumpaniji elenkati fil-Borża) qed jintalbu jħallsu l-VAT fuq il-provvisti li jsiru, hemm bżonn li tingħata deroga minn dan l-Artikolu. Fl-istess ħin, hemm bżonn ta’ deroga mill-Artikolu 226 tad-Direttiva tal-VAT b’rabta mal-ammont massimu ta’ dettalji dwar il-fattura li l-fornituri taxxabbli jistgħu jintalbu jagħtu biex tkun tista’ tiddaħħal nota addizzjonali speċjali fuq il-fattura li tindika li l-ammont tal-VAT għandu jitħallas f’dak il-kont separat u mhux lill-fornitur.
            
            
               
                  Id-deroga tista’ tiġi awtorizzata abbażi tal-Artikolu 395 tad-Direttiva tal-VAT sabiex tiġi ssimplifikata l-proċedura tal-ġbir tal-VAT jew sabiex jiġu evitati ċerti forom ta’ evażjoni jew ta’ evitar tat-taxxa. L-Italja talbet għad-deroga biex tindirizza l-evażjoni tat-taxxa fis-setturi tal-provvisti lill-awtoritajiet pubbliċi, lill-kumpaniji kkontrollati mill-awtoritajiet pubbliċi ċentrali u lokali u lill-kumpaniji elenkati fil-Borża. Abbażi tal-elementi li l-Italja pprovdiet, id-deroga hija konsistenti mad-dispożizzjonijiet eżistenti tal-politika. 
               
            
         
         
            
               2.IL-BAŻI ĠURIDIKA, IS-SUSSIDJARJETÀ U L-PROPORZJONALITÀ
            
            
               •Il-bażi ġuridika
            
            
               L-Artikolu 395 tad-Direttiva tal-VAT. 
            
            
               •Is-sussidjarjetà (għal kompetenza mhux esklużiva) 
            
            
               Meta titqies id-dispożizzjoni tad-Direttiva tal-VAT li fuqha hija bbażata l-proposta, il-proposta tidħol fil-kompetenza esklużiva tal-Unjoni. Għalhekk il-prinċipju tas-sussidjarjetà ma japplikax. 
            
            
               •Il-proporzjonalità
            
            
               Il-proposta hija konformi mal-prinċipju tal-proporzjonalità għar-raġunijiet li ġejjin. 
            
            
               Id-Deċiżjoni tolqot awtorizzazzjoni mogħtija lil Stat Membru fuq talba tiegħu stess u ma tikkostitwixxi l-ebda obbligu. 
            
            
               Minħabba li d-deroga hija limitata fiż-żmien u hija ristretta għas-settur pubbliku, għall-kumpaniji li huma kkontrollati mill-istat u għall-kumpaniji elenkati fil-Borża, il-kamp ta’ applikazzjoni tagħha huwa mmirat lejn settur li jippreżenta problemi konsiderevoli ta’ evażjoni tat-taxxa. Għalhekk il-miżura speċjali hija proporzjonata mal-għan li qed jiġi segwit, jiġifieri li tiġi miġġielda l-evażjoni tat-taxxa. 
            
            
               Biex jiġi indirizzat it-tħassib tan-negozji b’rabta mar-rifużjonijiet tal-VAT, l-Italja qed tintalab tipprovdi rapport dwar il-proċedura ta’ rifużjoni tal-VAT b’rabta mas-sitwazzjoni tal-fornituri (li huma persuni taxxabbli) koperti minn din id-deroga, 15-il xahar wara li din tidħol fis-seħħ. L-Italja offriet assigurazzjoni wkoll li l-fornituri koperti minn din id-deroga jistgħu jużaw il-proċedura ta’ prijorità għar-rifużjonijiet. Għandhom jingħataw tagħrif iddettaljat u dejta statistika dwar l-għadd ta’ talbiet għal rifużjoni li jkunu għamlu l-persuni taxxabbli koperti minn din id-deroga, kif ukoll dwar iż-żmien li jkun ittieħed biex dawn il-persuni jiksbu r-rifużjoni b’mod effettiv. 
            
            
               Fl-aħħar nett, l-Italja qiegħda f’kuntatt mal-Kummissjoni b’rabta mal-proċedura ta’ rifużjoni tal-VAT u diġà ħadet għadd ta’ miżuri biex ittejjeb il-proċess tar-rifużjonijiet u għandha timplimentahom. L-Italja żgurat lill-Kummissjoni li l-awtoritajiet Taljani jinsabu mħassbin b’mod partikulari dwar is-sitwazzjoni tal-fornituri koperti mill-ħlas maqsum. 
            
            
               •L-għażla tal-istrument
            
            
               
                  L-istrument propost: Deċiżjoni ta’ Implimentazzjoni tal-Kunsill. 
               
               
                  Skont l-Artikolu 395 tad-Direttiva tal-VAT, tista’ tingħata deroga mir-regoli komuni tal-VAT biss bl-awtorizzazzjoni tal-Kunsill li jaġixxi b’mod unanimu fuq proposta tal-Kummissjoni. L-aktar strument xieraq huwa Deċiżjoni ta’ Implimentazzjoni tal-Kunsill għax din tista’ tiġi indirizzata lil Stat Membru individwali. 
               
               
                  Minħabba li l-kamp ta’ applikazzjoni tad-deroga li qed tintalab u l-perjodu taż-żmien tagħha jidħlu fuq dawk tad-deroga attwali li l-Italja ngħatat permezz tad-Deċiżjoni ta’ Implimentazzjoni tal-Kunsill (UE) 2015/1401, dik id-Deċiżjoni se titħassar u din id-Deċiżjoni ta’ Implimentazzjoni l-ġdida se toħdilha postha.
               
            
            
               3.IR-RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •Il-valutazzjoni tal-impatt
            
            
               L-għan tal-proposta għal Deċiżjoni ta’ Implimentazzjoni tal-Kunsill huwa li ż-żmien ta’ applikazzjoni tad-deroga mill-Artikoli 206 u 226 tad-Direttiva tal-VAT għall-provvisti lill-awtoritajiet pubbliċi jittawwal bi tliet snin oħra. Għan ieħor tagħha huwa li jitwessa’ l-kamp ta’ applikazzjoni tad-deroga għall-provvisti lil kumpaniji kkontrollati mill-awtoritajiet ċentrali u lokali u lil lista ta’ madwar 40 kumpanija elenkati fil-Borża, li kollha f’daqqa jiġu madwar 2 400 kumpanija. Il-miżura mtawla b’kamp ta’ applikazzjoni usa’ tkopri madwar 640 000 fornitur. Billi timponi li l-VAT dovuta titħallas f’kont bankarju separat tad-dipartiment tat-taxxa, l-għan tal-proposta għal Deċiżjoni ta’ Implimentazzjoni tal-Kunsill huwa l-ewwel nett li tiġġieled l-evażjoni tat-taxxa li tieħu l-forma ta’ nuqqas ta’ ħlas tal-VAT mill-fornituri lill-entitajiet imniżżlin. Il-miżuri li l-Italja kienet qed tapplika dal-ħin għall-provvisti lill-awtoritajiet pubbliċi dehru li kienu għodda effettiva għal dan il-għan. 
            
            
               Madankollu, billi, skont din is-sistema, il-fornituri ma jirċevux il-VAT mingħand il-klijenti tagħhom, huma se jkollhom jitolbu għal rifużjoni effettiva tal-VAT aktar ta’ spiss f’każ li ma jkunux jistgħu jikkumpensaw għall-VAT b’taxxi oħrajn dovuti fl-Italja. Sabiex jiġi evitat impatt negattiv fuq dawn il-persuni taxxabbli, b’mod speċjali jekk il-fornituri ma jkunux stabbiliti fl-Italja, huwa essenzjali li l-proċedura ta’ rifużjonijiet taħdem sewwa u fil-ħin. Skont l-Italja, is-sistema ta’ rifużjonijiet tal-VAT tagħha taħdem sewwa u l-perjodu medju għar-rifużjonijiet tal-VAT mhuwiex ta’ aktar minn tliet xhur. Barra minn hekk, ir-regoli l-ġodda li ddaħħlu fis-seħħ mistennija jwasslu għal ġestjoni tajba ta’ kull żieda possibbli fir-rifużjonijiet tal-VAT. Barra minn hekk, skont it-tagħrif li bagħtet l-Italja, il-fornituri lill-awtoritajiet pubbliċi jaqgħu taħt proċedura ta’ prijorità u b’hekk il-perjodu għar-rifużjonijiet jerġa’ huwa iqsar għalihom minn dak ta’ tliet xhur imsemmi hawn fuq. 
            
            
               4.L-IMPLIKAZZJONIJIET BAĠITARJI
            
         
         
            
               
                  Il-miżura mhi se jkollha l-ebda impatt negattiv fuq ir-riżorsi proprji tal-Unjoni li ġejjin mill-VAT.
               
            
            
               2017/0078 (NLE)
            
            
               Proposta għal
            
            
               DEĊIŻJONI TA’ IMPLIMENTAZZJONI TAL-KUNSILL
            
            
               li tawtorizza lir-Repubblika Taljana tapplika miżura speċjali ta’ deroga mill-Artikoli 206 u 226 tad-Direttiva tal-Kunsill 2006/112/KE dwar is-sistema komuni ta’ taxxa fuq il-valur miżjud
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, 
            
            
               Wara li kkunsidra d-Direttiva tal-Kunsill 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud
                  3
               , u b’mod partikulari l-Artikolu 395(1) tagħha,
            
            
               Wara li kkunsidra l-proposta tal-Kummissjoni Ewropea,
            
            
               Billi:
            
            
               (1)Permezz tad-Deċiżjoni ta’ Implimentazzjoni tal-Kunsill (UE) 2015/1401
                  4
               , l-Italja hija awtorizzata titlob lill-awtoritajiet pubbliċi jħallsu t-taxxa fuq il-valur miżjud (il-VAT) dovuta fuq il-provvisti mogħtija lilhom f’kont bankarju separat u mblukkat tal-awtoritajiet tat-taxxa. Il-miżura tikkostitwixxi deroga mill-Artikoli 206 u 226 tad-Direttiva tal-Kunsill 2006/112/KE b’rabta mal-ħlas tal-VAT u mar-regoli dwar il-ħruġ tal-fatturi. 
            
            
               (2)Permezz ta’ ittra rreġistrata mal-Kummissjoni fis-16 ta’ Frar 2017, l-Italja talbet li l-perjodu ta’ dik l-awtorizzazzjoni jittawwal. Fl-istess ħin, l-Italja talbet li jitwessa’ l-kamp ta’ applikazzjoni tad-deroga għall-provvisti ta’ merkanzija u ta’ servizzi li jingħataw lil kumpaniji kkontrollati mill-awtoritajiet pubbliċi ċentrali u lokali u lil lista ta’ kumpaniji elenkati fil-Borża. 
            
            
               (3)Il-Kummissjoni għarrfet lill-Istati Membri l-oħrajn bit-talba tal-Italja permezz ta’ ittra tal-15 ta’ Marzu 2017. Permezz ta’ ittra tas-16 ta’ Marzu 2017, il-Kummissjoni għarrfet lill-Italja li hija kellha l-informazzjoni kollha li kienet tqis li kellha bżonn biex tevalwa t-talba.
            
            
               (4)L-Italja daħħlet miżuri addizzjonali ta’ kontroll li jippermettu lill-awtoritajiet tat-taxxa jwettqu kontroverifiki tal-operazzjonijiet differenti li jkunu ddikjaraw l-operaturi u jimmonitorjaw il-ħlasijiet tal-VAT li jkunu saru fil-kontijiet statali mblukkati. Madankollu, dawn il-miżuri ta’ kontroll għadhom fil-bidu tagħhom u għad hemm bżonn ta’ iktar żmien biex jiġi vvalutat kemm dawn qed jirnexxilhom iservu ta’ inċentiv biex min iħallas it-taxxa jikkonforma mal-obbligi fiskali tiegħu. Għalhekk, l-Italja mhix f’pożizzjoni li tiffinalizza l-organizzazzjoni u l-implimentazzjoni ta’ miżuri xierqa tal-politika ta’ kontroll qabel ma tiskadi d-Deċiżjoni ta’ Implimentazzjoni tal-Kunsill (UE) 2015/1401, jiġifieri qabel il-31 ta’ Diċembru 2017. Għaldaqstant, l-Italja talbet li l-perjodu ta’ dik id-deroga jittawwal. 
            
            
               (5)L-Italja skopriet li kien hemm frodi b’rabta mal-provvisti ta’ merkanzija u ta’ servizzi lil entitajiet oħrajn ikkontrollati mill-awtoritajiet pubbliċi ċentrali u lokali u lil għadd ta’ kumpaniji elenkati fil-Borża. Sabiex tindirizza l-evażjoni tat-taxxa li tieħu l-forma ta’ nuqqas ta’ ħlas tal-VAT mill-fornituri lill-entitajiet ikkonċernati, l-Italja qed titlob li tidderoga mill-Artikolu 206 tad-Direttiva tal-Kunsill 2006/112/KE u li teżiġi li l-VAT dovuta fuq il-provvisti ta’ merkanzija u ta’ servizzi lil dawk il-kumpaniji kkontrollati mill-awtoritajiet pubbliċi ċentrali u lokali u lill-erbgħin kumpanija elenkati fil-Borża wkoll titħallas minn dawk l-entitajiet f’kont separat u mblukkat tal-awtoritajiet tat-taxxa. Barra minn hekk, hemm bżonn ukoll ta’ deroga mill-Artikolu 226 tad-Direttiva tal-Kunsill 2006/112/KE biex ikun jista’ jitħalla kumment speċjali fuq il-fattura li jindika li l-VAT trid titħallas f’dak il-kont speċjali. 
            
            
               (6)Effett wieħed tal-miżura huwa l-fatt li l-fornituri, li huma persuni taxxabbli, ma jistgħux jikkumpensaw għall-VAT li jħallsu fuq l-input tagħhom bil-VAT li jirċievu fuq il-provvisti tagħhom. Jista’ jkun li huma jkunu dejjem f’qagħda ta’ kreditu u jkollhom jitolbu rifużjoni effettiva ta’ din il-VAT mingħand id-dipartiment tat-taxxa. Fir-rapport li bagħtet f’Ġunju tal-2016 kif jeżiġi l-Artikolu 3(2) tad-Deċiżjoni ta’ Implimentazzjoni tal-Kunsill (UE) 2015/1401, l-Italja wriet li s-sistema ta’ rifużjonijiet tal-VAT tagħha taħdem sewwa u li l-perjodu medju għar-rifużjonijiet tal-VAT mhuwiex ta’ aktar minn tliet xhur. Barra minn hekk, skont it-tagħrif li bagħtet l-Italja, il-fornituri lill-awtoritajiet pubbliċi jaqgħu taħt proċedura ta’ prijorità u b’hekk il-perjodu għar-rifużjonijiet jerġa’ huwa iqsar għalihom. Skont l-Italja, ir-regoli l-ġodda li ddaħħlu fis-seħħ mistennija jwasslu għal ġestjoni tajba ta’ kull żieda possibbli fir-rifużjonijiet tal-VAT. 
            
            
               (7)Fl-2014 l-Italja daħħlet l-obbligu tal-fatturar elettroniku għall-provvisti ta’ merkanzija u ta’ servizzi lill-awtoritajiet pubbliċi. Dan għandu jippermetti li ’l quddiem, meta tkun ġiet żviluppata politika xierqa tal-kontroll li tkun titħaddem abbażi tad-dejta elettronika disponibbli, is-settur ikkonċernat ikun ikkontrollat kif xieraq. Mill-1 ta’ Jannar 2017, fl-Italja qed jiġu applikati miżuri addizzjonali ta’ kontroll. Dawn huma s-sistema tal-kontabilità mhix obbligatorja, magħrufa bħala “l-fatturar elettroniku”, u l-obbligu li jingħata rapport lill-awtoritajiet tat-taxxa dwar il-fatturi li jkunu nħarġu u li jkunu waslu, li se japplikaw għall-kumpaniji li għalihom qed tintalab id-deroga u għall-fornituri tagħhom. Dawn se jippermettu lill-awtoritajiet tat-taxxa Taljani jwettqu kontroverifiki tal-operazzjonijiet differenti li jkunu ddikjaraw l-operaturi u jimmonitorjaw il-ħlasijiet li jkunu saru tal-VAT. Ladarba din is-sistema tkun implimentata bis-sħiħ, ma għandux ikun hemm bżonn ta’ aktar derogi mid-Direttiva tal-Kunsill 2006/112/KE. Għalhekk l-Italja offriet assigurazzjoni li mhix se tfittex li ġġedded id-deroga.
            
            
               (8)Jenħtieġ li d-deroga mitluba tkun limitata fiż-żmien sabiex ikun jista’ jiġi vvalutat jekk il-miżura speċjali hijiex xierqa u effettiva.
            
            
               (9)Sabiex jiġi żgurat is-segwitu meħtieġ fil-qafas ta’ din id-deroga u b’mod partikulari l-impatt fuq is-sitwazzjoni tar-rifużjonijiet tal-VAT tal-persuni taxxabbli koperti minn din id-deroga, jenħtieġ li l-Italja tintalab tibgħat rapport lill-Kummissjoni, fi żmien 15-il xahar minn meta tidħol fis-seħħ id-deroga f’dan il-pajjiż, dwar is-sitwazzjoni ġenerali tar-rifużjonijiet tal-VAT lill-persuni taxxabbli u, b’mod partikulari, dwar l-ammont ta’ żmien meħtieġ, bħala medja, għal dawn ir-rifużjonijiet, u dwar kemm il-miżura li ddaħħlet hija effettiva biex tnaqqas l-evażjoni tat-taxxa fis-setturi kkonċernati. L-Italja għandha tkompli bir-riformi tagħha biex tiżgura li l-proċedura ta’ rifużjonijiet tal-VAT tkun taħdem bla xkiel u fil-ħin. 
            
            
               (10)Id-deroga hija proporzjonata mal-għanijiet li qed jiġu segwiti billi hija limitata fiż-żmien u hija ristretta għal setturi li jippreżentaw problemi konsiderevoli ta’ evażjoni tat-taxxa. Barra minn hekk, id-deroga ma tagħtix lok għal riskju li l-frodi jimxi lejn setturi oħrajn jew lejn Stati Membri oħrajn.
            
         
         
            
               (11)Id-deroga mhix se taffettwa ħażin l-ammont globali ta’ dħul mit-taxxa miġbur fl-istadju tal-konsum finali u mhi se jkollha l-ebda impatt negattiv fuq ir-riżorsi proprji tal-Unjoni li ġejjin mill-VAT. 
            
            
               (12)Jenħtieġ li d-Deċiżjoni ta’ Implimentazzjoni tal-Kunsill (UE) 2015/1401 titħassar,
            
            
               ADOTTA DIN ID-DEĊIŻJONI: 
            
            
               Artikolu 1
            
            
               B’deroga mill-Artikolu 206 tad-Direttiva tal-Kunsill 2006/112/KE, l-Italja hija awtorizzata tistipula li l-VAT dovuta fuq il-provvista ta’ merkanzija u ta’ servizzi lill-entitajiet li ġejjin trid titħallas minn min jirċevi dik il-merkanzija u dawk is-servizzi f’kont bankarju separat u mblukkat tad-dipartiment tat-taxxa:
            
            
               –l-awtoritajiet pubbliċi;
            
            
               –il-kumpaniji kkontrollati mill-awtoritajiet pubbliċi skont it-tifsira tal-Artikolu 2359 tal-Kodiċi Ċivili Taljan (il-“Codice Civile”); u 
            
            
               –il-kumpaniji elenkati fil-Borża li l-lista tagħhom l-Italja se tippubblikaha fil-Ġurnal Uffiċjali Taljan (il-“Gazzetta Ufficiale”) wara li tidħol fis-seħħ din id-Deċiżjoni u se tirrevediha kull sena jekk ikun hemm bżonn. 
            
            
               Artikolu 2
            
            
               B’deroga mill-Artikolu 226 tad-Direttiva tal-Kunsill 2006/112/KE, l-Italja hija awtorizzata titlob li l-fatturi li jinħarġu b’rabta mal-provvista ta’ merkanzija u ta’ servizzi lill-entitajiet imniżżlin fl-Artikolu 1 ikunu jinkludu kumment speċjali li l-VAT trid titħallas f’dak il-kont bankarju separat u mblukkat tad-dipartiment tat-taxxa.
            
            
               Artikolu 3
            
            
               L-Italja għandha tgħarraf lill-Kummissjoni bil-miżuri nazzjonali msemmijin fl-Artikoli 1 u 2. 
            
            
               Fi żmien 15-il xahar minn meta l-miżuri msemmijin fl-Artikoli 1 u 2 jidħlu fis-seħħ fl-Italja, dan il-pajjiż għandu jibgħat rapport lill-Kummissjoni dwar is-sitwazzjoni ġenerali tar-rifużjonijiet tal-VAT lill-persuni taxxabbli milqutin minn dawn il-miżuri u, b’mod partikulari, dwar kemm tieħu żmien, bħala medja, il-proċedura tar-rifużjonijiet, u dwar kemm din il-miżura hija effettiva b’mod ġenerali biex tnaqqas l-evitar tal-VAT fis-setturi kkonċernati.
            
            
               Artikolu 4
            
            
               Id-Deċiżjoni ta’ Implimentazzjoni tal-Kunsill (UE) 2015/1401 qed titħassar b’effett mill-1 ta’ Mejju 2017. 
            
            
               Artikolu 5
            
            
               Din id-Deċiżjoni għandha tapplika mill-1 ta’ Mejju 2017 sat-30 ta’ April 2020.
            
            
               Artikolu 6
            
            
               Din id-Deċiżjoni hija indirizzata lir-Repubblika Taljana.
            
            
               Magħmul fi Brussell,
            
         
         
            
               
                     Għall-Kunsill
               
               
                     Il-President
               
            
         
         
            
                  
                     (1)
                  ĠU L 217, 18.8.2015, p. 7. 
               
               
                  
                     (2)
                  Ir-riforma fis-sistema ta’ rifużjonijiet tal-VAT Taljana seħħet bi tweġiba għall-proċedura ta’ ksur Nru 2013/4080 li għadha għaddejja minħabba li ċerti kwistjonijiet bħal, pereżempju, il-ħlas mill-ġdid tal-ispejjeż tal-garanzija għadhom ma ngħalqux.
               
               
                  
                     (3)
                  ĠU L 347, 11.12.2006, p. 1.
               
               
                  
                     (4)
                  Id-Deċiżjoni ta’ Implimentazzjoni tal-Kunsill (UE) 2015/1401 tal-14 ta’ Lulju 2015 li tawtorizza lill-Italja biex tintroduċi miżura speċjali li tidderoga mill-Artikoli 206 u 226 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 217, 18.8.2015, p. 7).